大清

大清，亦叫做中華大清國、大清國、大清帝國、中國等，或者係就咁叫清，因為皇室係滿洲人，又叫滿清，係個已滅亡政權，漢族歷史學説等視佢為中國史上最後一個皇朝，叫清朝。大清由滿人統治，發源響今日中國東北地方，皇帝姓愛新覺羅。大清1616年由努爾哈赤創立，最初叫金，史稱後金。1636年先改國號做大清。1644年越山海關進入中原，滅大明同大順，以及平定四周諸國，直至1912年溥儀退位而亡，取而代之嘅係中華民國。

中國斷代史來講，清朝係入關開始計，接住明朝，為中華民國所代，年份由1644年到1911年。

外文原先多數叫大清做Ch'ing。響1958年，有漢語拼音系統之後，外文逐漸寫做Qing。

史 
滿人，原本係女真人，一直住響滿洲，即係今日叫嘅東北。大明皇帝朱元璋，為咗壓制元朝勢力，喺滿洲一帶設遠東指揮使司，開始落手控制女真部各族。女真建州部猛哥帖木兒嗰陣係大明建州衛左都督，北方有部族勢力強大，南下壓迫住建州女真。猛哥帖木兒被殺，建州部被迫南移，最後定居赫圖阿拉。

南移後，建州女真部同大明交往密切，建州部社會生產力提高，經濟繁榮，開始有八旗制。咁啱呢個時候，係努爾哈赤任大明建州部阿頭。1583年，努爾哈赤襲封為指揮使，以祖、父遺甲十三副，相繼兼併海西女真部，征服東海女真部，統一咗分散喺滿洲各地嘅女真各部。

立國 
1616年，努爾哈赤喺赫圖阿拉稱汗，建立大金，改元天命，定都赫圖阿拉。1618年，努爾哈赤公告「七大恨」嘅討明檄文，起兵反明。1621年遷都遼陽，叫東京。1625年又遷都瀋陽，改名盛京。1626年，努爾哈赤響寧遠之戰一役中，畀明軍大炮打到重傷，無幾耐就死咗。

1627年，努爾哈赤第八個仔皇太極繼位。1636年，皇太極改國號做大清，改元號為崇德稱帝。1643年皇太極病死，第九個仔愛新覺羅福臨繼位。

入關 
1644年，李自成喺西安建立大順，之後重帶兵攻陷大明國都北京，明思宗朱由檢吊頸自殺。李自成喺北京做齊儀式，準備做全中國皇帝。之但係佢仍然堅持喺北京推行軍法，結果好多人唔妥佢，所以穩定唔到民心。大清軍說服大明將軍吳三桂投降，喺佢嘅帶領之下入關。李自成入城40日就急急退守到西安，隨後多爾袞迎關外嘅清世祖愛新覺羅福臨入關，國都搬到北京。開始推行剃髮易服，有好多人反抗。

呢個時候，中國境內，大清、大明同大順三國鼎立。大清入關企穩之後，就向大明同大順推進。大明官員迎福王朱由崧做皇帝。大明想聯大清抗大順，大順不敵，最後敗亡。大清轉移向大明埋手，南下過程中，江南一帶受到血腥鎮壓，揚州十日，嘉定三屠。大清一直遇到好大反抗，但係大明朝廷同宗室唔團結，俾人逐個擊破，最後回天乏術，南方各省失守，最後大明皇帝朱由榔要敗走緬甸，始終落入大清手裏面。而比較大規模嘅反抗得返喺臺灣嘅鄭成功，不過1662年魯王朱以海同鄭成功都病死，大明滅亡，1683年，連鄭成功後人鄭克塽都投降，清康熙帝玄燁統一中國。

滅亡 
1911年辛亥革命之後，各省都逐一宣佈獨立。清帝溥儀喺1912年退位，大清正式滅亡。滿清自從入關，皇帝總共有十二個，統治咗中國268年，成為中國最後一個君主政權。